壁間古木新篁影有可愛走筆戲題
作者：汪炎昶
朝代：宋

paragraphs: 韋偃工古松，與可善枯竹。
豈如君家素壁上，有此天然畫兩幅。
一株古木欹牆東，狀如峨嵋山巔千歲萬歲之枯松。
旁有笛材拔孤玉，扶疏枝葉带露而篩風。
天知君愛畫，欲爲發一哂。
呼取羲娥作畫師，借此二物爲畫本。
戲從君家壁間摹寫之，一枝一葉俱無遺。
傍人來見道是畫，問如何畫無能之。
元來畫時不用諸葛筆、梁杲墨，別有妙法匿形跡。
偷兒雖甚愛，看得捲不得。
或全瀏亮或模糊，隨時明暗有卷舒。
報君若欲觀此畫，請跨金烏玉兔來其下。